Id-Deċiżjoni tal-Kunsill
tat-30 ta' Marzu 2000
dwar il-konklużjoni tal-Ftehim fil-forma ta'skambju ta' l-Ittri bejn il-Komunità Ewropea u l-Isvizzera dwar l-estenzjoni tan-network komuni tal-komunikazzjoni/interface komuni tas-sistema (XKK/IKS) fil-qafas tal-Konvenzjoni dwar proċedura komuni tat-transitu.
(2000/305/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu, flimkien ma' l-ewwel sentenza ta' l-Artikolu 300(2) u l-ewwel subparagrafu ta' l-Artikolu 300(3) tiegħu,
Wara li kkunsidra l-proposta tal-Kummissjoni,
Billi:
(1) L-implimentazzjoni tas-sistema tat-transitu komputerizzata li għaliha hemm ipprovdut fid-Deċiżjoni Nru 1/1999 tal-Kumitat Konġunt KE/EFTA dwar it-transitu komuni [1] titlob it-twaqqif ta' xibka internazzjonali tal-kompjuters li tagħmel possibbli l-bdil ta' l-informazzjoni bejn l-awtoritajiet kompetenti tal-Partijiet kontraenti għall-Konvenzjoni ta' l-20 ta' Mejju 1987 dwar proċedura komuni tat-transitu [2], minn issa 'quddiem imsejjħa "l-Konvenzjoni".
(2) Il-Komunità Ewropea diġa żviluppat xibka komuni tal-komunikazzjoni/interface komuni tas-sistema (CCN/CSI) li tilħaq il-ħtiġiet neċessarji.
(3) Id-Deċiżjoni Nru 2/1999 tal-Kumitat Konġunt KE/EFTA dwar it-transitu komuni tipprovdi li CCN/CSI għandhom jintużaw mill-Partijiet kontraenti kollha għall-Konvenzjoni [3] u li l-parteċipazzjoni tal-pajjiżi sieħba u materja oħra relatata jiġu ddeterminati bi Ftehim bejn il-Komunità u kull wieħed mill-pajjiżi sieħba.
(4) Fit-22 ta' Ottubru 1999 il-Kunsill awtorizza lill-Kummissjoni tal-Komunitajiet Ewropej biex tinnegozja ma' kull wieħed mill-pajjiżi li mhumiex fil-Komunità li huma Partijiet kontraenti għall-Konvenzjoni Ftehim fil-forma ta' Bdil ta' Ittri dwar l-estenzjoni taċ-CCN/CSI għal kull wieħed minnhom.
(5) Il-Kummissjoni nnegozjat l-estenzjoni tas-CCN/CSI għall-Isvizzera.
(6) Il-Ftehim fil-forma ta' Bdil ta' Ittri dwar din l-estenzjoni għandu jiġi approvat,
IDDEĊIDA KIF ĠEJ:
L-Artikolu 1
Il-Ftehim fil-forma ta' Bdil ta' Ittri bejn il-Komunità Ewropea u l-Isvizzera dwar l-estenzjoni ta' xibka komuni tal-komunikazzjoni/interface komuni tas-sistema (CCN/CSI) fi ħdan il-qafas tal-Konvenzjoni dwar proċedura komuni tat-transitu qiegħed jiġi approvat għan-nom tal-Komunità.
It-test tal-Ftehim fil-forma ta' Bdil ta' Ittri huwa mehmuż ma' din id-Deċiżjoni.
L-Artikolu 2
Il-President tal-Kunsill qed b'hekk jiġi awtorizzat jinnomina l-persuna(i) awtorizzata biex tiffirma l-Ftehim fil-forma ta' Bdil ta' l-Ittri sabiex jagħmlu jorbot fuq il-Komunità.
L-Artikolu 3
Din id-Deċiżjoni għandha tidħol fis-seħħ fil-ġurnata tal-pubblikazzjoni tal-Ġurnal Uffiċjali tagħha tal-Komunitajiet Ewropej.
Magħmula fi Brussel, fit-30 ta' Marzu 2000.